CELEX: 62021CN0694
Language: el
Date: 2021-11-17 00:00:00
Title: Υπόθεση C-694/21 P: Αναίρεση που άσκησε στις 17 Νοεμβρίου 2021 η Brunswick Bowling Products LLC κατά της αποφάσεως που εξέδωσε το Γενικό Δικαστήριο (δεύτερο τμήμα) στις 8 Σεπτεμβρίου 2021 στην υπόθεση T-152/19, Brunswick Bowling Products LLC κατά Επιτροπής

24.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/20
            
         
      Αναίρεση που άσκησε στις 17 Νοεμβρίου 2021 η Brunswick Bowling Products LLC κατά της αποφάσεως που εξέδωσε το Γενικό Δικαστήριο (δεύτερο τμήμα) στις 8 Σεπτεμβρίου 2021 στην υπόθεση T-152/19, Brunswick Bowling Products LLC κατά Επιτροπής
      (Υπόθεση C-694/21 P)
      (2022/C 37/27)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: Brunswick Bowling Products LLC (εκπρόσωπος: R. Martens, δικηγόρος)
      
         Αντίδικοι κατ’ αναίρεση: Ευρωπαϊκή Επιτροπή, Βασίλειο της Σουηδίας
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει τα σημεία 1 και 2 του διατακτικού της αναιρεσιβαλλομένης αποφάσεως·
               
            
                  —
               
               
                  να αναπέμψει την υπόθεση στο Γενικό Δικαστήριο·
               
            
                  —
               
               
                  ή, επικουρικώς, να αναιρέσει τα σημεία 1 και 2 του διατακτικού της αναιρεσιβαλλομένης αποφάσεως, να αποφανθεί το ίδιο επί της πρωτοδίκως ασκηθείσας προσφυγής και να ακυρώσει, στο σύνολό της, την εκτελεστική απόφαση (EΕ) 2018/1960 της Επιτροπής (1)·
               
            
                  —
               
               
                  και, εν πάση περιπτώσει, να καταδικάσει την Ευρωπαϊκή Επιτροπή στο σύνολο των δικαστικών εξόδων.
               
            
         Λόγοι αναιρέσεως και κύρια επιχειρήματα
      
      Με τον πρώτο λόγο, προβάλλεται παράβαση των συνδυασμένων διατάξεων των άρθρων 263 και 256, παράγραφος 1, ΣΛΕΕ καθώς και του άρθρου 41, παράγραφος 1, του Χάρτη των Θεμελιωδών Δικαιωμάτων της Ευρωπαϊκής Ένωσης, όπως επίσης και παραβίαση της αρχής της χρηστής διοικήσεως, διότι το Γενικό Δικαστήριο υπέπεσε σε πλάνη περί το δίκαιο καθόσον παρέλειψε να εκτιμήσει τα πληροφοριακά στοιχεία επί των οποίων στηρίχθηκε η Επιτροπή ή τα πληροφοριακά στοιχεία τα οποία δεν δέχθηκε η Επιτροπή προκειμένου να εκδώσει την τελική της απόφαση και καθόσον, ως εκ τούτου, δεν έλαβε υπόψη όλους τους κρίσιμους παράγοντες, ενώ, στις περιπτώσεις κατά τις οποίες η Επιτροπή οφείλει να διασφαλίσει ότι έχει στη διάθεσή της την πληρέστερη και πλέον αξιόπιστη ενημέρωση, ο εκ μέρους του Γενικού Δικαστηρίου επαρκής έλεγχος της νομιμότητας της απόφασης της Επιτροπής συνεπάγεται εξακρίβωση του αν η Επιτροπή στηρίχθηκε σε όλα τα κρίσιμα πληροφοριακά στοιχεία και αν, κατά περίπτωση, τα στοιχεία επί των οποίων στηρίχθηκε η Επιτροπή είναι επί της ουσίας ακριβή, αξιόπιστα, πλήρη και συνεκτικά.
      Με τον δεύτερο λόγο, προβάλλεται παράβαση του άρθρου 296, παράγραφος 2, ΣΛΕΕ, του άρθρου 41, παράγραφοι 1 και 2, στοιχείο γ', του Χάρτη και της υποχρεώσεως αιτιολογήσεως, διότι το Γενικό Δικαστήριο δεν παρείχε επαρκώς εμπεριστατωμένη και τεκμηριωμένη αιτιολογία, ενώ, σύμφωνα με την υποχρέωση αιτιολογήσεως που υπέχει, το Γενικό Δικαστήριο πρέπει να εκθέτει τη συλλογική που ακολούθησε κατά τέτοιο τρόπο ώστε ο προσφεύγων να γνωρίζει τους λόγους για τους οποίους λήφθηκε η απόφαση.
      
         (1)  Εκτελεστική απόφαση (ΕΕ) 2018/1960 της Επιτροπής, της 10ης Δεκεμβρίου 2018, σχετικά με μέτρο διασφάλισης που έλαβε η Σουηδία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση της διάθεσης στην αγορά ενός τύπου κορυνοθέτη και ενός συμπληρωματικού κιτ προοριζόμενου να χρησιμοποιείται σε συνδυασμό με αυτόν τον τύπο κορυνοθέτη, που κατασκευάζονται από την Brunswick Bowling & Billiards, και για την απόσυρση των μηχανημάτων που διατίθενται ήδη στην αγορά (ΕΕ 2018, L 315, σ. 29).